BEITIALARRANGOITIA LIZARRALDE (EH Bildu, 2014-04-03):
Testua eskuartean hartu eta aztertzeari ekin diodan bitan, aurkeztu zenean eta plenoan gai ordenean sartu denean.
Bere momentuan, iazko maiatzean, proposamena aurkeztu zenean, Donostiako Udalean bozkatu eta onartutakoaren errepikapena zen eta aurrez egindako akatsak zuzentzeko norabidean egina ematen zuen. Hori dela eta, ez zuen zuzenketarik egin Euskal Herria Bildu Taldeak.
Orain, berriz, hilabeteak igarota eta Donostiako pasante proiektu berriaren inguruko azken albisteak ezagututa, bestelako iritzia dugu bertan esaten denaren inguruan. Hobeto esanda, bertan jason zenarekin defendatu nahi denaz, ziurrenik ez baita kasualitatea, eta Zaballos jaunaren interbentzioa horren adibide argiena, hainbeste hilabete ostean gai honen eztabaida gaur zergatik datorren plenora.
Testuari erreparatzen badiogu, lehen puntuan esaten denak balio du ezin hobe esaten ari naizen hori ulertzeko, alegia, Donostian eragina duten proiektuetan Udala aintzat hartzea eskatzen da.
Baina zer da sozialistentzat kontuan hartzea? Oposizioan daudenean eskatzen den zerbait, baina agintean dela bazter uzten duena Donostiako Udalak ondo ezagutzen duenean duen bezala? Edota pasantearekin egun hauetan ikusi duguna?
PSEk eta EAJk alderdien arteko, alderdien interes eta premien baitako akordio baten ondorioz, bien artean eta bakarka adostutako pasante proiektu baten berri prentsan kaleratu bezperan Udalari zer adostu duten jakinaraztea da? Hori da kontuan hartzea?
Are gehiago, Legebiltzarrak iaz onartu zuenari erreparatzen badiogu, EH Bilduk eta EAJk sinatutako erdibidekoaren testuaz ari naiz, gauza bera esaten da: Proiektuak eragingo dituen eta eskuduntza duten erakundeak aintzat hartuz egingo dela.
Gipuzkoako Batzar Nagusietako testuak hitz zuzenagoak erabili zituen, lankidetza eta elkarlana, alegia. Baita arazoak elkarrekin ikertzeaz eta soluzioenak bilatzeaz ere.
Elkarrekin egin gabe azterketa hori, Jaurlaritzak bota egin du proposamena. Horrela ulertzen du Eusko Alderdi Jeltzaleak elkarlana?
Gipuzkoako Foru Aldundia integratu zela instituzioen arteko mahaira Vaquero andreak esan du. Testu hori Legebiltzarrean onartu zenetik gertatu da hori eta guztira 2013ko apiriletik lauzpabost bilera izan dira, bakar batean ere pasantearen gaia eta proiekturik ez da mahai gainean izan.
Soilik esan izan zaie beste erakundeei lanean dihardutela Jaurlaritzatik eta zerbait zehatzagoa dagoenean mahai gaineratuko dela, aztertu ahal izango dela elkarrekin aztertuko dela.
Udalari kaleratu bezperan jakinarazi zitzaion, Foru Aldundiari hori ere ez, prentsaren bitartez jakin du Sozialista eta Jeltzalek adostuaren berri. Hori da Jaurlaritzarentzat elkarlanerako bidea?
Propagandatik asko, esaera horrek egiatik gutxi egia denez. Zein ari da alderdi beharrak estututa kanpaina egiten orain? Zeren hori da PSOEri bere garaian Goia jaunak Donostian leporatzen ziona eta orain gauza bera eskutik egiten ari zarete.
Hori ez, hori gutxi ez eta non geratu dira aukerarik egokiena ez zela, obra faraonikoa aipatzen zen garaia eta horrelako baieztapenak.
Edota bai orduan eta baita gaurko proposamenari egin dieten zuzenketetan esandakoa, elkarlanean egungo sarea hobetzea dela lehentasuna, bikoizketa lanak eginez, besteak beste.
Gipuzkoako Batzar Nagusietan, zuek esana da, Donostiak beste behar batzuk badituela, lehentasunak ezarri behar direla, Topoa berritu, baina ez lurperatzearen aldekoak omen zinetela, omen diot, zeren ez dakit ba hamaika ikusteko ez ote garen jaio.
Guk hala dela uste dugu, esandako hori horrela dela eta orduan ere esan genuen, bikoizketa banalizazio lanetan jarri behar genuela lehentasuna eta, ondorioz, horrek zerbitzuaren maiztasuna hobetzeko lanak ekarriko zituela.
Eta horretan Easoko geltokiaren egoera aztertzeko prest gaude, ikuspegi orokor batetik, aurre baldintzarik gabe, dagokion tokian aztertzeko prest gaude.
Aztertu berri dugu batzordean, hain justu, Euskotren XXI planaren baitan zein urrun geratu diren betetzetik 2001ean ezarritako asmoak eta helburuak.
Jaurlaritzak berak esana da trenbidearen % 75 oraindik ibilbide bakarrekoa dela. Zer esanik ez trenbide pasaguneak kentzeko eta segurtasuna areagotzeko dauden beharrak, gogoan izango duzue, egun gutxi da eztabaidatu genuela.
Hori horrela, jarraitu behar ote dugu esaten eibartarrei trena orduro izango dutela eta beste hainbeste beharko dutela Donostiara etortzeko? Edo eta zorionez akaso Altzakoei, erdibidekoan Eusko Alderdi Jeltzalea ere sartu denez, ez diegu esan beharko bigarren mailako herritarrak direla eta beraiei zerbitzua erdizka emango zaiela eta, beraz, Donostia barruan, lur azpian mugitzea dela lehentasuna Dbusek txaloak jasotzen dituen zerbitzu bat emanez bestela ere ematen diren zerbitzuen bitartez.
Eta ez diezadala Alderdi Jeltzaleak esan oso proiektu ezberdinak direnik lehengoa eta oraingoa, asmo berriak 165 milioi eskatzen dituenean eta honetan garaile atera den Gasco jaunak, bere kapritxoa egiten ikusiko duen horrek, alegia, esan duenean bikiak direla bi proiektuak.
Nola, hortaz, iazko otsailean mugikortasun beharrei erantzun jasangarri bat emateko aukerarik egokiena ez zena, ukitu txiki batzuekin besterik bilakatu zaigu hain denbora tarte laburrean.
Beraz, ulertuko du Zaballos jaunak, hauek ikusita, lehen puntuan esaten dena, bere proposamenean esaten dena, Jeltzaleek esaten dutena, guk behintzat praktikan ezberdin ulertzen dugula edo behintzat baieztapen hori ez dugula modu zintzoan esaten denik edo ematen denik ulertzen.
Bide batez, esango dugu baietz, gu elkarlanaren aldekoak garela. Beste lehentasun batzuk ikusten dugula, bai, pasanteak ez direnak. Ondo esan duzu Zaballos jauna.
Kasu, inguruetako herrietako zerbitzua hobetzea eta horretarako ez da pasanterik behar, baita Loiolako geltokia egitea ere, zalantzarik gabe.
Baina hemen beste talde batek ere gogoratu du. Aurrekontu negoziaketa non geratu zen, Loiolako geltokiarentzako diru partida eskatzea? Ez zenuten erabaki Jeltzaleekin adostuan edo adostutakoan geltokia egiteko partidarik eskatzea, Jaurlaritzak berak egingo dela askotan hitza eman duen arren, ezer ezean geratu dena.
Bi helburu batean lortuko lirateke, gainera, geltokia egokia izatea eta ingurunea berroneratzea, geltokirik gabe ezin baita inguruan aurrikusita dagoen hainbat jarduera egin.
Aurreko gobernu taldeak, hemen ere gogoratu da, Gasteizen proiektua onartu eta harresi bat altxatu zuen. Geltoki probisional bat atondu, zuen lanak egin bitartean trena desbideratzeko, baina horretan geratu da, erdizka, aurrekontu aukerak izan artean.
Benetan? Auzokoak ez dute sinesten, egia esan, eta beldur dira 2015ean ere ez ote den diru partidarik izango gaur hemen edozer adostuta ere. Ondo legoke egia esan Legebiltzarrak ozen esaten egin egin behar dela geltoki hori.
Gabezia gehienak dituzten hiri ingurunean lehenetsi behar dira? Hori da galdera. Guk garbi diogu, bai, hori da lehentasuna. Pozten gara beste batzuentzat ere badagoelako, nahiz eta gero pasantea lehentasun bezala ere parean aipatzen den.
Eta zer esanik ez Loiolako interkanbiadoreari buruz. Zalantzarik ez dugu egiten guk Loiola dela toki egokia bertaraino bakoitza bere bidetik iristen diren Euskotren eta Renferen zerbitzuak erabilita bertan batetik bestera egiteko, alegia, Tolosatik Zarautzera doanak ba batetik bestera gauzak errazago izateko, Gipuzkoako mendebaldeko kostatik barneko alderako loturak hobetzeko.
Eta puntu horretan ez dugu ulertzen alderdi guztiek beharrezko jotzen duten zerbaitean, Donostiako Udalean aho batez onartu den kasuan, aurrera eramateko aukerarik gabe izatea denbora luze honetan eta, aldiz, banaketa eta akordio falta erakusten duenarekin pasantearekin tematzea.
Bistan da kasu batzuen, kasu honetan PSEren hauteskunde interesak lehenetsi direla, erakundeek arteko akordioa eta elkarrekin bilatutako soluzio bideen alde aritu ordez.
Hori dela eta, puntu honetan...
...PSEren hauteskunde interesak lehenetsi direla erakundeen arteko akordioa eta elkarrekin bilatutako soluziobideen alde aritu ordez.
Hori dela eta, puntu honetan nahasmena zure alderdiak baino ez du eragin, Zaballos jauna.  Orduan ere gogoan dut Gasco Jaunak 2012an esan zuela ez zegoela garbi Riverasen ezarriko ote zen edo ez zen eta interkanbiadorea egitearen aldeko proposamenaren aurrean, abstentziora ere jo izan zuen behin baino gehiagotan.
Hori bai, orain besterik esaten da eta gu pozten gara. Seguruenera Gasco jaunak interkanbiadorearekin bazituen arazo batzuk. Bat pasanteari lotuta ikusten zuela eta itxuraz baten batek sinesten zuen iaz onartuko zela, gaur gaurkoz dagoeneko beteko ez dena. Baina bestetik, beste eztabaida bat zegoen mahai gainean, hain justu ere, autobus geltokia Riberasera eramateko proposamena.
Eta klaro, horren kontra zegoenak intermodalidaderako horrelako urrats borobila emango zela bata eta bestearekin mahai gainean ikusita nahiago izan zuen bere jarrera epeldu beste batzuei arrazoia ez emateko.
EH Bildurentzat lehentasunen artean dago interkanbiadorea, Altzara zerbitzua iritsi eta hau zeharkatu segida izatea duen modu berean edota geltokien hobekuntza Donostiara begira eta sare orokorrari begira, lehen esan dudan bezala, bikoizketa lanak bitartean.
Legebiltzarrean diogu eta Donostiako Udal taldeak ere esan izan du argi eta garbi, akaso horregatik ez da elkarlanerako bidea lehenetsi hitzetan horrela esaten bada ere. Esanak esan, proposamenak jasotzen dituen puntuekin bat egiten dugu, esandakoagatik hain justu ere, jasotzen diren eskariengatik sinesten dugulako horietan.
Eta modu berean, Talde Popularrarekin eta gero Jeltzaleekin egin duzuen erdibidekoarekin ere bat egiten dugu Galtzarabordara jarraitzea babesten duelako. Ez dakit Alderdi Jeltzaleak bakarrik ez geratzeko babestu ote duen eta gero ezer ezean geratuko ote den iazkoa bezala. 4. puntuaren idazkera ere orokortua egin duzue. Hala ere, onargarria da. Hobe zen hitzarmen hitza aipatu izan balitz. Baina tira, edonola ere onargarria da bi gobernuen artean elkarlanaren bitartez hori garatu dezaten.
Esan den bezala guztiak esanda ere, guk alde bozkatuko dugu. Eta berriro ere argi utzi nahi dut gure postura zein den eta horrekin amaituko dut.
Zerbitzua bere osotasunean aztertzeko prest gaude. Beharrezkoa ikusten dugu, are gehiago esango nuke. Epe motzeko eta luzeko estrategiak definitzeko beharra dugu. Euskotren XXI plan eguneratu baten eztabaidan murgiltzeko gogoz gaude, esan genuen Batzordean ere, ekarpenak egiteko, orain arte egin dela aztertu eta abiatuz. Proiektu berriak, garestiak eta faraonikoak ari zarete mahai gainean jartzen zaharrak aspaldiko premiak eta urgenteak direnak alboan utzita, egin gabe oso portzentaje altu batean daudenean. Herritarren mugikortasun beharrak hartu behar ditugulako ardatz, bestelako interes komertzialak atzean utziz.
Horrek bermatuko du zerbitzua egoki hobetzen dela eta horrek ahalbidetuko du azkenaldian ematen ari den bidaiari galerari buelta ematea. Baita, Sémper jauna, Gipuzkoan, zalantzarik gabe guretzat ere garrantzitsua da Gipuzkoa hobera egitea.
Mila esker.